  Туспуктэм: видеоысь скриншот (vk.com Министерство национальной политики Удмуртии) Майя Бывальцева Удмуртиысь зоопарк 15 ар тырмонэзлы ивортодэт стендъёссэ выльдӥз. Табере пӧйшуръёс сярысь куинь кылын гожтэмын: ӟуч, англи но удмурт. Со сярысь элькунысь йӧскалык политикая министерстволэн «ВКонтакте» мерлыко вотэсысь огиназ ивортӥзы. Котькуд вольер дорын котькуд пӧйшур сярысь ивортодэт удмурт кылын гожтэмын. Кызьы вераз зоопарклэн кивалтӥсез Светлана Малышева, удмурт кылэ 100 процентэз стендъёс берыктэмын. « Со бере куараен гожтэм ивортодэт но удмурт кылын кылдӥз ни. Тунсыко, куке ми доры Европаысь зоопаркъёсысь ужъюлтошъёсмы вуылӥзы, туж паймизы, малы милям ивортодэт куинь кылын. Ми соку данъяськыса валэктӥмы: ӟуч кыл – со кунмылэн кылыз, удмурт – элькунмылэн йӧскалык кылыз, нош англи – куноос понна. <…> Со кылэз утёнлэн пичи люкетэз ке, ми отчы мыло-кыдо пыриськиськом » Светлана Малышева, Удмуртиысь зоопарклэн кивалтӥсез Ивортодэтэз йӧскалык политикая министерство бордын ужась Удмурт кылын нимкылъёсъя но шонер гожъяськонъя элькун ӧри берыктӥз. Нялтас вераса, али ӧри ульча нимъёсты берыктон бордын ужа. Ижкарысь ульчаосъя берыктон дась ни, кылиз на сое юнматыны. Лыдметын 1 сюрс 500-лэсь трос ульчаос. Азьланяз дугдылонни нимъёсты мер транспортын веран понна берыткыны малпало. Азьвылгес ми удмурт кылын янгышанъёс но шонер гожъяськонъя ӧрилэн ужпумъёсыз сярысь статья гожтӥмы вал. Тегъёс: Зоопарк удмурткыл йӧскалыкполитикаяминистерство Ижкар Удмуртия йӧскалыкполитика  